text: "He Dius," dist il, "ki nos as a sauver,
   Et en le virgene te laissas aombrer
   Et en le crois te laissas delivrer
   Por nos caitis peceors racater,
   Fai nos, ciers sire, tes commans eswarder,
   Ke ja diables de nos ne puist gaber.
   Dont me cuida bien mes pére aloer
   Kant il me fist cheste dame esposer?
   PageV01P283
   S’or ne m’en fui tot me veut afoler
   Et en infier el plus parfont jeter."
   Dans Alexis sospire mout forment
   Et si reclaime Diu mout parfitement,
   Se france espose castoie douchement.
   Sainte Escriture li despont saintement,
   Et il li blasme cheste vie forment
   Et l'autre voie de glore li aprent:
   Tant veut parler od li tot bielement
   Ke couciet soient par tot le pavement;
   Puis s'en fuira s’il puet cheleement.
   #  |
   Tant le castoie ke li nuis est moie
   Et li waite est endormie et coucie
   Et li puchiele mout forment anuiie;
   Puis prent l’aniel dont il tot enwagie.
   Deus pars en fist par merveille boidie,
   S’en a le dame l’une moitiet baillie
   Et puis a l’autre sor lui bien estoiie:
   S’il jamais a Rome tant aprocie
   Ke il resoit en le sale proisie,
   Et il lor mostre chele seigne asaisie,
   Ke l' reconoisse se femme l'escavie.
  